Lääkekannabis käyttöön Floridassa ensi viikolla | LOHARI.NET
Lääkekannabis käyttöön Floridassa ensi viikolla
Tuomas Karhunen | 22. heinäkuuta 2016 | Laillistaminen | 0 | Kuvassa Blueberry-kannabislajiketta yhdysvaltalaisessa kannabisapteekissa.
Lääkekannabiksen odotetaan olevan saatavilla Floridassa ensi viikon loppuun mennessä, sillä osavaltion terveysvirasto (Department of Health) myönsi ensimmäisen luvan yhdelle kuudesta mahdollisesta kannabiksen jakelijasta.
Floridan osavaltion terveysvirasto on ilmoittanut luoteis-floridalaiselle jakelufirmalle Trulieve and Hackney Nurserylle, että he ovat saaneet luvan valmistaa sekä jaella kannabista, jossa on alhainen THC-pitoisuus. Trulieven toimitusjohtaja Kim Rivers kertoi yhtiön pystyvän aloittamaan osavaltionlaajuisen jakelun miltei välittömästi. Kannabiksen myynti aloitetaan Tallahasseessa sijaitsevassa kannabisapteekissa lähipäivinä.
Lääkekannabis tulee ensin olemaan saatavilla syövästä, epilepsiasta, kroonisista kohtauksista ja lihasspasmeista kärsiville potilaille lääkärin määräyksellä. Sekä lääkärin että potilaan tulee olla kirjoilla Floridassa.
Matalan THC-pitoisuuden kannabis laillistettiin Floridassa kaksi vuotta sitten, pääasiassa erityyppisistä kohtauksista kärsivien lasten hoitamista varten. Jakelu on kuitenkin viivästynyt säännösten laatimisen sekä taimitarhojen kasvatuslupien hankkimisen kanssa.
Viime vuonna osavaltiossa hyväksyttiin uusi laki, joka salli THC-rikasta kannabista kuolettavasti sairaille potilaille. THC-rikas kannabis tulee Trulieven mukaan saataville ensi kuussa.
Marraskuussa Floridassa järjestetään äänestys kannabiksen käyttöönottamiseksi useiden muiden sairauksien hoidossa. Vastaava äänestys järjestettiin myös vuonna 2014 – jolloin se ei mennyt läpi.
http://www.orlandosentinel.com/news/politics/political-pulse/os-medical-marijuana-to-be-available-in-florida-next-week-20160720-story.html
Avainsanat: Florida, lääkekannabis